मेरे बचार च जोनराज, श्रीवर ते प्राज्यभट्ट दियें राजतरंगणियें च जित्थें कुतै ए बर्णन औन्दा ऐ जे कश्मीरा दे फलाने सुलतानै मद्रराज दी धी ब्याही, ओदा इयै अर्थ लना चाहीदा ऐ जे उसने स्यालकोट दे राजा दी धी ब्याही, की जे मद्रदेश दी राजधानी शाकल अर्थात् स्यालकोट ही। कस्मीर दे सुलतानें दे शासनकाल च स्यालकोट बड़ा समृद्ध नगर हा। इक होर बचारने जोग गल्ल ए ऐ जे यारमी सदी ईसवी च जम्मू दे आले दुआले दा प्हड़ी लाका दुर्गर दे नां कन्ने प्रसिद्ध हा। एद प्रमाण चम्बा राज्य थमां प्राप्त साहिल्लदेव द ताम्रपट्ट थमां हुंदा ऐ। एदे च लिखे दा ऐ जे राज साहिल्लदेव ने गुर्गर, सौमटिक कर ते तुरुष्क लोकें पर विजय प्राप्त कीती ही। जे यारमीं सदी च डुग्गर देसा दा नां ‘दुर्गर’ हा तां कोई कारण नजर नईं औंदा जे यारमीं सदी च इस लाके दा नां यकदम मद्रदेश कियां पेई गेया ते फी इयै नां प्राज़्यभट्ट दी चौथी राजतरगिणी दे समै (16 मीं सदी) तगर कियां व्यवहारै च औंदा रेया ?